જે સીધા પક્ષ સાથેના જોડાયા એ બહારથી ટેકો આપી મદદ કરવા લાગ્યા અને સરવાળે કોંગ્રેસની જોરદાર હવા ઉભી કરી લીધી પણ આ બધું ચૂંટણી દોઢ મહિના પહેલા થયું. જેમ જેમ ચૂંટણી નજીક આવતી ગઈ તેમ તેમ મુશ્કેલીઓ વધતી ગઈ, જે કોંગ્રેસ ત્રણ મહિના પહેલા ટિકિટ વહેંચી ઉમેદવારનું લિસ્ટ બહાર પાડવાની હતી તે વિધાનસભા ચૂંટણીના પહેલા તબક્કાના ફોર્મ ભરવાની છેલ્લી તારીખે લિસ્ટ બહાર પાડી શકી અને તેમાં પણ ખૂબજ વિરોધ થયો. દર વખતની જેમ આ વખતે પણ ઉમેદવારના નામ જાહેર થતા જ વિરોધ વંટોળ ઉભો થયો. આ વખતે તો મુશ્કેલી પણ કોંગ્રેસ જ વધારી હતી, પોતાના પક્ષના ટિકિટ ઝંખતા લોકોને જ કોંગ્રેસ માંડ-માંડ સમજાવી શકે છે ત્યારે જ્ઞાતિના નેતાઓને અને NCP અને JDUને પણ ટિકિટ વહેચણી કરવાની. આપણાંમાં કહેવત છે “ઝાઝી સુયાણી વેતર વંઠે” અને કોંગ્રેસ માં પણ એવું જ કઈંક થયું બધા પોત-પોતાની ટિકિટ દાવેદારી કરવા લાગ્યા અને પરિણામે કોંગ્રેસ કોઈને ખુશ ના કરી શકી. એક જ અઠવાડિયામાં બધી હવા નીકળવા લાગી અને એક સંધે ત્યાં તેર તૂટે એવી સ્થિતિ ઉભી થઇ.